**ΠΕΡΙΛΗΠΤΙΚΗ ΕΝΗΜΕΡΩΣΗ ΤΡΙΤΟΥ ΤΡΙΜΗΝΟΥ 2024**

**Η ισχυρή υλοποίηση της στρατηγικής οδηγεί σε συνεχιζόμενη ανάπτυξη**

Η Coca-Cola HBC AG, Όμιλος παραγωγής καταναλωτικών προϊόντων προσανατολισμένος στην ανάπτυξη και στρατηγικός εταίρος εμφιάλωσης της The Coca-Cola Company, ανακοινώνει σήμερα την περιληπτική ενημέρωση για την πορεία των εργασιών του τρίτου τριμήνου 2024.

**Βασικά σημεία επιδόσεων τρίτου τριμήνου**

* **Ακόμη ένα τρίμηνο ισχυρής αύξησης των καθαρών εσόδων από πωλήσεις σε οργανική βάση** [[1]](#footnote-2)**, χάρη στην εστιασμένη υλοποίηση της στρατηγικής μας στην αγορά καθ’ όλη την καλοκαιρινή περίοδο.** 
  + Αύξηση των καθαρών εσόδων από πωλήσεις σε οργανική βάση κατά 13,9%, στο τρίμηνο, και κατά 13,7% στους πρώτους εννέα μήνες του έτους.
  + Καταγράφηκε αύξηση του όγκου πωλήσεων σε οργανική βάση κατά 4,0%, με όλους τους τομείς στους οποίους δραστηριοποιούμαστε να συμβάλλουν σε αυτή. Η αύξηση οφείλεται κυρίως στις κατηγορίες στρατηγικής προτεραιότητας, με τα ανθρακούχα αναψυκτικά να σημειώνουν άνοδο 3,9%, τα ποτά ενέργειας 28,0% και ο καφές 35,6%.
  + Σημειώθηκε αύξηση των οργανικών εσόδων ανά κιβώτιο κατά 9,5%, χάρη στις στοχευμένες πρωτοβουλίες διαχείρισης αύξησης των εσόδων.
  + Τα καθαρά έσοδα από πωλήσεις σε δημοσιευμένη βάση αυξήθηκαν κατά 8,9%, με την ισχυρή οργανική αύξηση να αντισταθμίζεται, εν μέρει, από τις δυσμενείς συναλλαγματικές μεταβολές στις αναδυόμενες αγορές.
  + Συνεχιζόμενη αύξηση του μεριδίου αγοράς σε αξία στα έτοιμα προς κατανάλωση μη αλκοολούχα ποτά και στα ανθρακούχα αναψυκτικά, στους πρώτους εννέα μήνες του έτους.
* **Ευρεία αύξηση των καθαρών οργανικών εσόδων, με αύξηση στους όγκους πωλήσεων και στα έσοδα ανά κιβώτιο και στους τρεις τομείς δραστηριότητάς μας, παρά τις διαφορετικές συνθήκες μεταξύ των αγορών.** 
  + **Αναπτυγμένες αγορές:** Αύξηση των καθαρών οργανικών εσόδων κατά 3,0%, με αύξηση του όγκου πωλήσεων παρά τις διαφορετικές συνθήκες του καταναλωτικού περιβάλλοντος μεταξύ των αγορών.
  + **Αναπτυσσόμενες αγορές:** Αύξηση των καθαρών οργανικών εσόδων κατά 12,6%, κυρίως χάρη στη διεύρυνση των εσόδων ανά κιβώτιο και με θετικές επιδόσεις ως προς τον όγκο πωλήσεων.
  + **Αναδυόμενες αγορές:** Αύξηση των καθαρών οργανικών εσόδων κατά 24,1%, κυρίως χάρη στη διεύρυνση των εσόδων ανά κιβώτιο, καθώς και στην καλή αύξηση του όγκου πωλήσεων, παρά το δυσμενές περιβάλλον σε αρκετές αγορές.
* **Περαιτέρω επενδύσεις στο μοναδικό χαρτοφυλάκιο προϊόντων 24/7 κατανάλωσης και τις εξειδικευμένες δυνατότητές μας.** 
  + Συνεχιζόμενη επιτυχημένη συνεργασία με την The Coca-Cola Company για την αξιοποίηση της καλοκαιρινής περιόδου με μουσικές και αθλητικές εκδηλώσεις, ιδίως στο κανάλι της κατανάλωσης εκτός σπιτιού, καθ’ όλη τη διάρκεια του καλοκαιριού.
  + Οι καινοτομίες εξακολουθούν να προσελκύουν καινούργιους πελάτες. Επωφεληθήκαμε από τις προωθητικές δράσεις σε σχέση με τη Marvel, καθώς και από την κυκλοφορία της Fanta Beetlejuice και των νέων γεύσεων Coke Creations σε στοχευμένες αγορές.

**Ο κ. Zoran Bogdanovic, Διευθύνων Σύμβουλος της Coca-Cola HBC AG, σχολίασε:**

*«Η στοχευμένη υλοποίηση των στρατηγικών προτεραιοτήτων μας συνέβαλε στη μεγάλη αύξηση των εσόδων, κατά 13,9%, και σε αυτό το τρίμηνο, με καλή δυναμική του όγκου πωλήσεων και στους τρεις τομείς δραστηριότητάς μας, καθώς επίσης και στη διεύρυνση των εσόδων ανά κιβώτιο.*

*Είμαι ικανοποιημένος που τα αποτελέσματα του τρίτου τριμήνου έρχονται ως συνέχεια της δυναμικής του πρώτου εξαμήνου και αποδεικνύουν ξεκάθαρα ότι το χαρτοφυλάκιο προϊόντων 24/7 κατανάλωσης, σε συνδυασμό με τις εξειδικευμένες δυνατότητές μας, μπορεί να οδηγήσει σε καλής ποιότητας ανάπτυξη υπό ποικίλες συνθήκες αγοράς.* *Αναγνωρίζουμε τις μακροοικονομικές και γεωπολιτικές προκλήσεις, καθώς και τις διαφορετικές συνθήκες του καταναλωτικού περιβάλλοντος στις χώρες όπου δραστηριοποιούμαστε. Παρ’ όλα αυτά, λαμβάνοντας υπόψη την ισχυρή απόδοσή μας στους πρώτους εννέα μήνες του έτους, και την πεποίθησή μας ότι μπορούμε να συνεχίσουμε τη θετική πορεία μας στην αγορά, επικαιροποιούμε τις οικονομικές μας κατευθύνσεις για το έτος.*

*Θα ήθελα να ευχαριστήσω τις ομάδες μας για τη σκληρή δουλειά και την ευελιξία τους, καθώς και τους πελάτες, τους προμηθευτές, την The Coca-Cola Company και όλους τους άλλους εταίρους μας για τη συνεργασία τους.* *Ανυπομονώ να δουλέψουμε μαζί, για να εκπληρώσουμε τις φιλοδοξίες που θέσαμε για το 2024 και να προετοιμαστούμε για τα επόμενα χρόνια.»*

|  |  |  |  |  |  |  |
| --- | --- | --- | --- | --- | --- | --- |
| Μεταβολή (%) | Καθαρά έσοδα από πωλήσεις | | Όγκος πωλήσεων | | Καθαρά έσοδα από πωλήσεις ανά κιβωτιο | |
| Γ’ τρίμηνο 2024 με  Γ’ τρίμηνο 2023 | σε οργανική βάση 1 | σε δημοσιευ-μένη βάση | σε οργανική βάση 1 | σε δημοσιευ-μένη βάση | σε οργανική βάση 1 | σε δημοσιευ-μένη βάση |
| Όμιλος | 13,9 | 8,9 | 4,0 | 4,1 | 9,5 | 4,7 |
| Αναπτυγμένες αγορές | 3,0 | 4,1 | 0,9 | 1,1 | 2,0 | 2,9 |
| Αναπτυσσόμενες αγορές | 12,6 | 14,0 | 2,5 | 2,5 | 9,8 | 11,2 |
| Αναδυόμενες αγορές | 24,1 | 10,2 | 5,6 | 5,6 | 17,4 | 4,4 |

Οι υποσημειώσεις παρουσιάζονται στο τέλος της σελίδας 1.

**Επιχειρηματικές προοπτικές**

Επιτύχαμε ισχυρή απόδοση κατά τους πρώτους εννέα μήνες του έτους, παρά τις διαφορετικές συνθήκες του καταναλωτικού περιβάλλοντος μεταξύ των αγορών. Αναμένουμε ότι οι μακροοικονομικές και γεωπολιτικές προκλήσεις θα εξακολουθήσουν να υφίστανται. Παρ' όλα αυτά, έχουμε μεγάλη εμπιστοσύνη στο χαρτοφυλάκιο προϊόντων 24/7 κατανάλωσης, στις εξειδικευμένες δυνατότητές μας και στις ευκαιρίες ανάπτυξης που προσφέρουν οι διαφορετικές αγορές μας. Επικαιροποιούμε το εύρος των οικονομικών μας κατευθύνσεων για το 2024 ως εξής:

* αύξηση των καθαρών εσόδων από πωλήσεις σε οργανική βάση στο εύρος 11% με 13% (προηγουμένως: αύξηση στο εύρος 8% με 12%),
* αύξηση του κόστους πωληθέντων ανά κιβώτιο σε συγκρίσιμη βάση κατά χαμηλό μονοψήφιο ποσοστό (προηγουμένως: μεταξύ χαμηλού και μεσαίου μονοψήφιου ποσοστού), ως αποτέλεσμα της συνδυασμένης επίδρασης του πληθωρισμού, των συναλλαγματικών διαφορών από συναλλαγές και των συναλλαγματικών διαφορών μετατροπής των αποτελεσμάτων στο νόμισμα αναφοράς του Ομίλου, και
* αύξηση των λειτουργικών κερδών σε οργανική βάση στο εύρος 10% με 12% (προηγουμένως: αύξηση στο εύρος 7% με 12%).

**Τεχνική ανάλυση**

**Συναλλαγματικές ισοτιμίες:** Αναμένουμε ότι η αρνητική επίδραση στα συγκρίσιμα λειτουργικά κέρδη, από συναλλαγματικές διαφορές μετατροπής των αποτελεσμάτων στο νόμισμα αναφοράς του Ομίλου θα ανέλθει στα επίπεδα των €30-50 εκατ. (χωρίς μεταβολή).

**Έξοδα αναδιάρθρωσης:** Δεν αναμένουμε να προκύψουν σημαντικά έξοδα αναδιάρθρωσης (χωρίς μεταβολή).

**Φόροι:** Αναμένουμε ότι ο συγκρίσιμος πραγματικός φορολογικός συντελεστής θα διαμορφωθεί στο άνω άκρο του εύρους 25% - 27% (χωρίς μεταβολή).

**Χρηματοοικονομικά έξοδα:** Αναμένουμε ότι τα καθαρά χρηματοοικονομικά έξοδα θα ανέλθουν στα επίπεδα των €60-75  εκατ. (χωρίς μεταβολή).

**Περίμετρος ενοποίησης:** Αναμένουμε ότι η επίδραση από την εξαγορά της επιχείρησης της Finlandia Vodka στα συγκρίσιμα λειτουργικά κέρδη θα είναι μεταξύ €14 και €16 εκατ. (προηγουμένως €10-12 εκατ.).

**Αναπτυγμένες αγορές**

Στην Ελλάδα, οι όγκοι πωλήσεων αυξήθηκαν κατά μεσαίο μονοψήφιο ποσοστό, επωφελούμενοι από την υλοποίηση της καλά σχεδιασμένης στρατηγικής μας κατά την διάρκεια της καλοκαιρινής περιόδου. Τα ανθρακούχα αναψυκτικά αυξήθηκαν κατά μεσαίο μονοψήφιο ποσοστό, κυρίως λόγω της Coke Zero και της Sprite. Ο καφές κατέγραψε ισχυρή διψήφια αύξηση, ενώ τα μη ανθρακούχα αναψυκτικά κατέγραψαν μεσαία μονοψήφια αύξηση, κυρίως χάρη στην καλή απόδοση του νερού και των χυμών.

**Πρόσκληση δικτυακής τηλεδιάσκεψης**

Η διοίκηση της Coca-Cola HBC πρόκειται να διοργανώσει τηλεδιάσκεψη για επενδυτές και αναλυτές την Πέμπτη, 31 Οκτωβρίου 2024 και ώρα Λονδίνου 9:30πμ. Για να συμμετάσχετε στην τηλεδιάσκεψη ως ακροατές, συνδεθείτε μέσω της [διαδικτυακής μετάδοσης](https://edge.media-server.com/mmc/p/mxonoap9). Αν σκοπεύετε να κάνετε κάποια ερώτηση, [κάντε κλικ εδώ](https://register.vevent.com/register/BI3cfcb890605b47cdb01857fb76d026d9) για να εγγραφείτε και να βρείτε τα στοιχεία τηλεφωνικής κλήσης.

**Επόμενη εκδήλωση**

12 Φεβρουαρίου 2025                                                                                                                   Οικονομικά αποτελέσματα έτους 2024

**Πληροφόρηση ενδιαφερόμενων μερών**

**Όμιλος Coca-Cola HBC**

|  |  |
| --- | --- |
| Επενδυτές και αναλυτές: |  |
| Joanna Kennedy  Head of Investor Relations | Τηλ.: +44 7802 427505   joanna.kennedy@cchellenic.com |
|  |  |
| Jemima Benstead  Senior Investor Relations Manager | Τηλ: +44 7740 535130  jemima.benstead@cchellenic.com |
|  |  |
| Virginia Philips  Investor Relations Manager  Κωνσταντίνα Γαλάνη  Investor Relations Manager | Τηλ.: +44 7864 686582  [virginia.phillips@cchellenic.com](mailto:virginia.phillips@cchellenic.com)  Τηλ: +30 6973232802  konstantina-styliani.galani@cchellenic.com |
| ΜΜΕ: |  |
| Sonia Bastian  Head of Communications | Τηλ: +41 7946 88054   sonia.bastian@cchellenic.com |
| Claire Evans  Senior Communications Manager | Τηλ: +44 7597 562 978   claire.evans@cchellenic.com |
| Υπεύθυνη επικοινωνίας για τα ελληνικά ΜΜΕ:  **V+O Communications**  Σόνια Μάνεση | Τηλ: +30 694 454 8914  sm@vando.gr |

**Όμιλος Coca-Cola HBC**

Η Coca-Cola HBC είναι Όμιλος παραγωγής καταναλωτικών προϊόντων και στρατηγικός εταίρος εμφιάλωσης της The Coca-Cola Company. Προσφέρουμε την ευκαιρία για στιγμές που μας αναζωογονούν όλους, δημιουργώντας αξία για τους κοινωνικούς εταίρους μας και στηρίζοντας ενεργά την κοινωνικοοικονομική ανάπτυξη των κοινοτήτων στις οποίες δραστηριοποιούμαστε. Με όραμα να γίνουμε ο κορυφαίος συνεργάτης στα ποτά 24/7 κατανάλωσης, προσφέρουμε ποτά για κάθε περίσταση και κάθε στιγμή της ημέρας. Συνεργαζόμαστε με τους πελάτες μας για να εξυπηρετήσουμε 740 εκατομμύρια καταναλωτές σε μια εκτεταμένη γεωγραφική περιοχή 29 χωρών. Το χαρτοφυλάκιό μας είναι ένα από τα πιο ισχυρά, τα πιο πλούσια και τα πιο ευέλικτα στη βιομηχανία ποτών και αναψυκτικών, με κορυφαία σήματα στις κατηγορίες των ανθρακούχων αναψυκτικών, των ανθρακούχων αναψυκτικών για ενήλικες, των χυμών, του εμφιαλωμένου νερού, των ποτών για αθλούμενους, των ποτών ενέργειας, του έτοιμου προς κατανάλωση τσαγιού, του καφέ και των premium σημάτων οινοπνευματωδών ποτών. Σε αυτά περιλαμβάνονται οι επωνυμίες Coca-Cola, Coca-Cola Zero Sugar, Fanta, Sprite, Schweppes, Kinley, Costa Coffee, Caffè Vergnano, Valser, FuzeTea, Powerade, Cappy, Monster Energy, Finlandia Vodka, The Macallan, Jack Daniel’s και Grey Goose. Προάγουμε ένα ανοικτό περιβάλλον εργασίας χωρίς αποκλεισμούς για τους 33.000 εργαζομένους μας και πιστεύουμε ότι η μελλοντική ανάπτυξή μας συνδέεται στενά με τη δέσμευσή μας για έναν θετικότερο αντίκτυπο στο περιβάλλον. Ο οργανισμός μας κατατάσσεται μεταξύ των εταιρειών με τις καλύτερες επιδόσεις βιωσιμότητας στους δείκτες αναφοράς ESG (Περιβάλλον, Κοινωνία, Διακυβέρνηση), όπως τους δείκτες Βιωσιμότητας Dow Jones και τους δείκτες CDP, MSCI ESG, FTSE4Good και ISS ESG.

Οι μετοχές της Coca-Cola HBC είναι εισηγμένες στο Χρηματιστήριο Αξιών του Λονδίνου (LSE: CCH) και στο Χρηματιστήριο Αθηνών (ATHEX: EEE). Για περισσότερες πληροφορίες, ανατρέξτε στη διεύθυνση <https://www.coca-colahellenic.com/>

**Σημείωση για τις πληροφορίες που παρουσιάζονται στο παρόν**

Εκτός αν αναφέρεται διαφορετικά, η παρούσα περιληπτική ενημέρωση, καθώς και τα οικονομικά και λειτουργικά στοιχεία και οι λοιπές πληροφορίες που περιέχονται στο κείμενο αφορούν την Coca-Cola HBC AG και τις θυγατρικές της («Coca-Cola HBC» ή η «Εταιρεία» ή «εμείς» ή ο «Όμιλος»).

**Μελλοντικές δηλώσεις**

Το παρόν έγγραφο περιέχει δηλώσεις που αναφέρονται στο μέλλον και συνεπάγονται κινδύνους και αβεβαιότητες. Οι δηλώσεις αυτές μπορεί να διατυπώνονται συνήθως, αλλά όχι πάντα, με τη χρήση λέξεων όπως «πιστεύουμε», «προοπτική», «κατευθυντήριες γραμμές», «αναμένουμε», «σκοπεύουμε», «προβλέπουμε», «σχεδιάζουμε», «προσδοκούμε», «στοχεύουμε» και άλλες παρεμφερείς διατυπώσεις που αναφέρονται στο μέλλον. Εκτός από τις δηλώσεις που αφορούν γεγονότα του παρελθόντος, όλες οι υπόλοιπες, όπως μεταξύ άλλων, οι δηλώσεις για τη μελλοντική οικονομική θέση και τα αποτελέσματά μας, την προοπτική μας για το 2024 και τα επόμενα χρόνια, την επιχειρηματική μας στρατηγική και τα αποτελέσματα της επιβράδυνσης του ρυθμού της παγκόσμιας οικονομικής ανάπτυξης, τον αντίκτυπο της κρίσης κρατικού χρέους, τις μεταβολές νομισματικών ισοτιμιών, τις πρόσφατες εξαγορές μας και τις πρωτοβουλίες αναδιάρθρωσης στις επιχειρηματικές μας δραστηριότητες και την οικονομική μας κατάσταση, τις μελλοντικές συναλλαγές μας με την εταιρεία The Coca-Cola Company, τους προϋπολογισμούς, τα προβλεπόμενα επίπεδα κατανάλωσης και παραγωγής, τις προβλέψεις για το κόστος πρώτων υλών και τα άλλα στοιχεία κόστους, τις εκτιμήσεις κεφαλαιουχικών δαπανών, καθαρών ταμειακών ροών ή πραγματικών φορολογικών συντελεστών, τα σχέδια και τους στόχους της διοίκησης της Εταιρείας σε σχέση με μελλοντικές δράσεις, αποτελούν αναφορές στο μέλλον. Εκ φύσεως, τέτοιες δηλώσεις που αφορούν το μέλλον ενέχουν κινδύνους και αβεβαιότητες, εφόσον αντανακλούν τις σημερινές μας εκτιμήσεις και προσδοκίες για μελλοντικά γεγονότα και περιστάσεις που μπορεί να αποδειχθούν ανακριβείς. Τα πραγματικά αποτελέσματα της Εταιρείας ενδέχεται να διαφέρουν σε ουσιώδη βαθμό από τα εικαζόμενα αποτελέσματα που περιέχονται στις δηλώσεις για το μέλλον, για διάφορους λόγους, όπως είναι, μεταξύ άλλων, οι κίνδυνοι που περιγράψαμε στην Ετήσια Ενοποιημένη Έκθεση (Integrated Annual Report) του 2023 για την Coca-Cola HBC AG και τις θυγατρικές εταιρείες της.

Αν και πιστεύουμε ότι κατά την ημερομηνία σύνταξης του παρόντος, οι προσδοκίες που αντικατοπτρίζονται στις εν λόγω δηλώσεις για το μέλλον είναι εύλογες, δεν μπορούμε να σας διαβεβαιώσουμε ότι τα μελλοντικά μας αποτελέσματα, το επίπεδο επιχειρηματικής δραστηριότητας, οι επιδόσεις ή τα επιτεύγματά μας θα ικανοποιήσουν αυτές τις προσδοκίες. Επιπλέον, κανένας από εμάς, τα μέλη του Διοικητικού Συμβουλίου, τους υπαλλήλους, τους συμβούλους ή οποιοδήποτε άλλο πρόσωπο δεν αναλαμβάνει την ευθύνη για την ακρίβεια και την πληρότητα δηλώσεων που αφορούν το μέλλον. Μετά την ημερομηνία της παρούσας περιληπτικής ενημέρωσης, εκτός εάν είμαστε υποχρεωμένοι από τον νόμο ή τους κανόνες της Financial Conduct Authority του Ηνωμένου Βασιλείου, δεν σκοπεύουμε απαραιτήτως να προσαρμόσουμε οποιαδήποτε από τις δηλώσεις που αφορούν το μέλλον για να τις εναρμονίσουμε είτε σε σχέση με τα πραγματικά αποτελέσματα είτε σε σχέση με την όποια μεταβολή των προσδοκιών μας.

**Εναλλακτικοί δείκτες μέτρησης απόδοσης**

Ο Όμιλος χρησιμοποιεί συγκεκριμένους εναλλακτικούς δείκτες μέτρησης απόδοσης («ΕΔΜΑ») ως γνώμονα για τη λήψη οικονομικών και επιχειρηματικών αποφάσεων, αποφάσεων σχεδιασμού, καθώς και για λόγους αξιολόγησης και αναφοράς των επιδόσεων του Ομίλου. Μέσω των ΕΔΜΑ παρέχεται πρόσθετη πληροφόρηση και σχηματίζεται σαφέστερη εικόνα για τα λειτουργικά και οικονομικά αποτελέσματα του Ομίλου. Οι ΕΔΜΑ πρέπει να εξετάζονται σε σχέση με και όχι κατ’ αποκλεισμό των αντίστοιχων στοιχείων που παρουσιάζονται σύμφωνα με τα Διεθνή Πρότυπα Χρηματοοικονομικής Αναφοράς. Για περαιτέρω πληροφοριες σχετικά με τους ΕΔΜΑ, ανατρέξτε στην ενότητα «Ορισμοί και συμφωνίες των Εναλλακτικών δεικτών μέτρησης απόδοσης («ΕΔΜΑ»)».

**Ορισμοί και συμφωνίες των Εναλλακτικών δεικτών μέτρησης απόδοσης («ΕΔΜΑ»)**

**Οργανική αύξηση**

Η οργανική αύξηση επιτρέπει στους χρήστες να εστιάζουν στις λειτουργικές επιδόσεις του οργανισμού, σε μια βάση που δεν επηρεάζεται από μεταβολές στις συναλλαγματικές ισοτιμίες των ξένων νομισμάτων από περίοδο σε περίοδο ή από μεταβολές στη σύνθεση ενοποίησης του Ομίλου («περίμετρος ενοποίησης»), δηλαδή εξαγορές, αποεπενδύσεις και αναδιαρθρώσεις που οδηγούν σε λογιστικοποίηση με τη μέθοδο της καθαρής θέσης. Κατά συνέπεια, η οργανική αύξηση είναι σχεδιασμένη να διευκολύνει τους χρήστες να κατανοούν καλύτερα τις υποκείμενες επιδόσεις του Ομίλου.

Ειδικότερα, τα ακόλουθα στοιχεία προσαρμόζονται από τον όγκο πωλήσεων και τα καθαρά έσοδα από πωλήσεις, προκειμένου να εξαχθούν τα ποσοστά οργανικής αύξησης:

α) Συναλλαγματική επίδραση

Η συναλλαγματική επίδραση στον υπολογισμό της οργανικής αύξησης αντικατοπτρίζει την προσαρμογή των καθαρών εσόδων από πωλήσεις της προηγούμενης περιόδου για την επίδραση των μεταβολών στις συναλλαγματικές ισοτιμίες που ισχύουν κατά την τρέχουσα περίοδο.

β) Αντίκτυπος μεταβολών στην περίμετρο ενοποίησης

Οι τιμές όγκου πωλήσεων και καθαρών εσόδων από πωλήσεις της τρέχουσας περιόδου προσαρμόζονται έναντι της επίδρασης των μεταβολών στην περίμετρο ενοποίησης. Πιο συγκεκριμένα, οι προσαρμογές εφαρμόζονται ως εξής:

i. Εξαγορές:

Για τις εξαγορές του τρέχοντος έτους, τα αποτελέσματα της τρέχουσας περιόδου από τις εξαγορασμένες οντότητες δεν συμπεριλαμβάνονται στον υπολογισμό της οργανικής αύξησης. Για τις εξαγορές του προηγούμενου έτους, τα αποτελέσματα της τρέχουσας περιόδου από τις εξαγορασμένες οντότητες για την αντίστοιχη περίοδο του προηγούμενου έτους κατά την οποία οι εν λόγω οντότητες δεν είχαν ενοποιηθεί, δεν συμπεριλαμβάνονται στον υπολογισμό της οργανικής αύξησης.

Για τις εξαγορές που πραγματοποιούνται σε στάδια κατά το τρέχον έτος, στο πλαίσιο των οποίων ο Όμιλος αποκτά έλεγχο επί α) οντοτήτων στις οποίες ασκούσε στο παρελθόν είτε από κοινού έλεγχο είτε σημαντική επιρροή και οι οποίες είχαν λογιστικοποιηθεί με την μέθοδο της καθαρής θέσης, ή β) οντοτήτων οι οποίες είχαν λογιστικοποιηθεί στην εύλογη αξία μέσω αποτελεσμάτων ή λοιπών συνολικών εσόδων, τα αποτελέσματα που προκύπτουν κατά το τρέχον έτος από τις σχετικές οντότητες για την περίοδο ενοποίησης των εν λόγω οντοτήτων, δεν συμπεριλαμβάνονται στον υπολογισμό της οργανικής αύξησης. Για τέτοιες εξαγορές σε στάδια οντοτήτων που έχουν προηγουμένως λογιστικοποιηθεί με τη μέθοδο της καθαρής θέσης, το μερίδιο αποτελεσμάτων για τη συγκεκριμένη περίοδο που περιγράφεται παραπάνω περιλαμβάνεται στον υπολογισμό της οργανικής αύξησης του τρέχοντος έτους. Για τέτοιες εξαγορές σε στάδια οντοτήτων που έχουν προηγουμένως λογιστικοποιηθεί στην εύλογη αξία μέσω αποτελεσμάτων, τα κέρδη ή οι ζημίες αποτίμησης στην εύλογη αξία για τη συγκεκριμένη περίοδο που περιγράφεται παραπάνω συμπεριλαμβάνονται στον υπολογισμό της οργανικής αύξησης του τρέχοντος έτους. Για τέτοιες εξαγορές σε στάδια της προηγούμενης περιόδου, τα αποτελέσματα του τρέχοντος έτους από τις εμπλεκόμενες οντότητες, για την αντίστοιχη περίοδο του προηγούμενου έτους κατά την οποία οι οντότητες αυτές δεν ενοποιούνταν, δεν συμπεριλαμβάνονται στον υπολογισμό της οργανικής αύξησης του τρέχοντος έτους. Ωστόσο, το μερίδιο των αποτελεσμάτων ή των κερδών / ζημιών από την αποτίμηση στην εύλογη αξία των σχετικών οντοτήτων, ανάλογα με τον τρόπο λογιστικοποίησής τους πριν από την εξαγορά σε στάδια, για την περίοδο του τρέχοντος έτους κατά την οποία οι οντότητες αυτές δεν ήταν ενοποιημένες κατά το προηγούμενο έτος, συμπεριλαμβάνονται στον υπολογισμό της οργανικής αύξησης.

ii. Αποεπενδύσεις:

Για τις αποεπενδύσεις του τρέχοντος έτους, τα αποτελέσματα του προηγούμενου έτους από τις οντότητες που πωλήθηκαν, για την αντίστοιχη περίοδο κατά την οποία οι εν λόγω οντότητες δεν είναι πλέον ενοποιημένες στο τρέχον έτος, συμπεριλαμβάνονται στα αποτελέσματα του τρέχοντος έτους για τον υπολογισμό της οργανικής αύξησης. Για τις αποεπενδύσεις του προηγούμενου έτους, τα αποτελέσματα του προηγούμενου έτους από τις οντότητες που πωλήθηκαν, για την αντίστοιχη περίοδο κατά την οποία οι εν λόγω οντότητες ήταν ενοποιημένες στο προηγούμενο έτος, συμπεριλαμβάνονται στα αποτελέσματα του τρέχοντος έτους για τον υπολογισμό της οργανικής αύξησης.

iii. Αναδιαρθρώσεις που οδηγούν σε λογιστικοποίηση με την μέθοδο της καθαρής θέσης:

Για αναδιαρθρώσεις του τρέχοντος έτους, στις οποίες ο Όμιλος διατηρεί είτε κοινό έλεγχο είτε σημαντική επιρροή στις εμπλεκόμενες οντότητες, με αποτέλεσμα αυτές να αναταξινομούνται από θυγατρικές ή από κοινά ελεγχόμενες επιχειρηματικές δραστηριότητες σε κοινά ελεγχόμενες επιχειρηματικές οντότητες ή συγγενείς επιχειρήσεις και να λογιστικοποιούνται με τη μέθοδο της καθαρής θέσης, τα αποτελέσματα του τρέχοντος έτους από τις εν λόγω οντότητες για την περίοδο κατά την οποία δεν ενοποιούνται πλέον, συμπεριλαμβάνονται στα αποτελέσματα του τρέχοντος έτους για τον υπολογισμό της οργανικής αύξησης. Για αντίστοιχες αναδιαρθρώσεις του προηγούμενου έτους, τα αποτελέσματα του τρέχοντος έτους από τις εμπλεκόμενες οντότητες, για την αντίστοιχη περίοδο του προηγούμενου έτους κατά την οποία οι οντότητες αυτές ενοποιούνταν, συμπεριλαμβάνονται στα αποτελέσματα του τρέχοντος έτους για τον υπολογισμό της οργανικής αύξησης. Επιπλέον, το μερίδιο των αποτελεσμάτων αυτών των οντοτήτων στο τρέχον έτος, για την αντίστοιχη περίοδο όπως περιγράφεται παραπάνω, εξαιρείται από τον υπολογισμό της οργανικής αύξησης.

Ο υπολογισμός της οργανικής αύξησης και η συμφωνία με τα πλέον ευθέως σχετιζόμενα μεγέθη που υπολογίζονται σύμφωνα με τα Διεθνή Πρότυπα Χρηματοοικονομικής Αναφοράς, παρουσιάζονται στους παρακάτω πίνακες. Η οργανική αύξηση (%) υπολογίζεται διαιρώντας το ποσό στη γραμμή με τίτλο «Οργανική μεταβολή» με το ποσό στη σχετική γραμμή με τίτλο «2023 δημοσιευμένα μεγέθη» ή όπου εμφανίζεται, «2023 προσαρμοσμένα μεγέθη».

**Συμφωνία μεγεθών οργανικής αύξησης**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Γ’ τρίμηνο 2024** | | | | **Εννέα μήνες 2024** | | | |
| **Όγκος πωλήσεων (εκατ. κιβώτια)** | **Όμιλος** | **Αναπτυγμέ-νες αγορές** | **Αναπτυσσό-μενες αγορές** | **Αναδυόμε-νες αγορές** | **Όμιλος** | **Αναπτυγμέ-νες αγορές** | **Αναπτυσσό-μενες αγορές** | **Αναδυόμε-νες αγορές** |
| **2023 δημοσιευμένα μεγέθη** | **785,2** | **182,8** | **129,5** | **472,9** | **2.168,3** | **489,2** | **356,8** | **1.322,3** |
| Αντίκτυπος μεταβολών στην περίμετρο ενοποίησης | 0,4 | 0,4 | — | — | 0,8 | 0,8 | — | — |
| **Οργανική μεταβολή** | **31,7** | **1,7** | **3,3** | **26,7** | **74,9** | **1,2** | **10,3** | **63,4** |
| 2024 δημοσιευμένα μεγέθη | 817,3 | 184,9 | 132,8 | 499,6 | 2.244,0 | 491,2 | 367,1 | 1.385,7 |
|  |  |  |  |  |  |  |  |  |
| **Οργανική αύξηση (%)** | **4,0%** | **0,9%** | **2,5%** | **5,6%** | **3,5%** | **0,2%** | **2,9%** | **4,8%** |
|  |  |  |  |  |  |  |  |  |
|  | **Γ’ τρίμηνο 2024** | | | | **Εννέα μήνες 2024** | | | |
| **Καθαρά έσοδα από πωλήσεις (€ εκατ.)** | **Όμιλος** | **Αναπτυγμέ-νες αγορές** | **Αναπτυσσό-μενες αγορές** | **Αναδυόμε-νες αγορές** | **Όμιλος** | **Αναπτυγμέ-νες αγορές** | **Αναπτυσσό-μενες αγορές** | **Αναδυόμε-νες αγορές** |
| 2023 δημοσιευμένα μεγέθη | 2.797,8 | 959,5 | 593,4 | 1.244,9 | 7.819,3 | 2.587,5 | 1.578,6 | 3.653,2 |
| Συναλλαγματική επίδραση | -129,1 | 2,1 | 7,5 | -138,7 | -604,7 | 9,9 | 27,1 | -641,7 |
| **2023 προσαρμοσμένα μεγέθη** | **2.668,7** | **961,6** | **600,9** | **1.106,2** | **7.214,6** | **2.597,4** | **1.605,7** | **3.011,5** |
| Αντίκτυπος μεταβολών στην περίμετρο ενοποίησης | 8,6 | 8,6 | — | — | 20,1 | 16,6 | 3,2 | 0,3 |
| **Οργανική μεταβολή** | **370,6** | **28,7** | **75,7** | **266,2** | **988,8** | **100,0** | **191,0** | **697,8** |
| 2024 δημοσιευμένα μεγέθη | 3.047,9 | 998,9 | 676,6 | 1.372,4 | 8.223,5 | 2.714,0 | 1.799,9 | 3.709,6 |
|  |  |  |  |  |  |  |  |  |
| **Οργανική αύξηση (%)** | **13,9%** | **3,0%** | **12,6%** | **24,1%** | **13,7%** | **3,9%** | **11,9%** | **23,2%** |
|  |  |  |  |  |  |  |  |  |
|  | **Γ’ τρίμηνο 2024** | | | | **Εννέα μήνες 2024** | | | |
| **Καθαρά έσοδα από πωλήσεις ανά κιβώτιο (€)1** | **Όμιλος** | **Αναπτυγμέ-νες αγορές** | **Αναπτυσσό-μενες αγορές** | **Αναδυόμε-νες αγορές** | **Όμιλος** | **Αναπτυγμέ-νες αγορές** | **Αναπτυσσό-μενες αγορές** | **Αναδυόμε-νες αγορές** |
| 2023 δημοσιευμένα μεγέθη | 3,56 | 5,25 | 4,58 | 2,63 | 3,61 | 5,29 | 4,42 | 2,76 |
| Συναλλαγματική επίδραση | -0,16 | 0,01 | 0,06 | -0,29 | -0,28 | 0,02 | 0,08 | -0,49 |
| **2023 προσαρμοσμένα μεγέθη** | **3,40** | **5,26** | **4,64** | **2,34** | **3,33** | **5,31** | **4,50** | **2,28** |
| Αντίκτυπος μεταβολών στην περίμετρο ενοποίησης | 0,01 | 0,03 | — | — | 0,01 | 0,02 | 0,01 | — |
| **Οργανική μεταβολή** | **0,32** | **0,11** | **0,45** | **0,41** | **0,33** | **0,19** | **0,39** | **0,40** |
| 2024 δημοσιευμένα μεγέθη | 3,73 | 5,40 | 5,09 | 2,75 | 3,66 | 5,53 | 4,90 | 2,68 |
|  |  |  |  |  |  |  |  |  |
| **Οργανική αύξηση (%)** | **9,5%** | **2,0%** | **9,8%** | **17,4%** | **9,9%** | **3,6%** | **8,8%** | **17,5%** |

*1Τυχούσες διαφορές στους υπολογισμούς οφείλονται σε στρογγυλοποιήσεις.*

1. *1Για λεπτομέρειες επί των Εναλλακτικών Δεικτών Μέτρησης Απόδοσης (ΕΔΜΑ), ανατρέξτε στις ενότητες «Εναλλακτικοί δείκτες μέτρησης απόδοσης» και «Ορισμοί και συμφωνίες Εναλλακτικών δεικτών μέτρησης απόδοσης (ΕΔΜΑ)».* [↑](#footnote-ref-2)